Twee ‘koelbloedig’ doodgeskietArgieffoto: Kent Williamson ŉ Hoëvlakondersoekspan is aangestel om die persoon aan te keer wat twee mans Dinsdagmiddag omstreeks 13:45 in Mokopane (Potgietersrus) in Limpopo doodgeskiet het. Brig. Motlafela Mojapelo, woordvoerder van die polisie, het gesê die slagoffers het in ŉ motor gesit toe ŉ man hulle genader en dadelik op hulle losgebrand het. “Hulle is op die toneel dood. Hy het na bewering te voet van die toneel gevlug.” Die oorledenes se name sal eers bekend gemaak word sodra hul naasbestaandes in kennis gestel is. Lt.genl. Nneke Ledwaba, provinsiale polisiekommissaris, het opdrag gegee dat die aanvaller aangekeer moet word. Die motief vir die skietery is nog nie bekend nie. Die polisie ondersoek twee sake van moord.